### 5.      Orientering om forløb i forbindelse med udarbejdelse af vejkapitalanalyse af kommunens byveje

**Åbent**

Sagsnr.: 326-2015-63031       J.nr.: 05.01.08            Dokumentnr.:
326-2016-50544

**Sagstype**

Orientering.

**Resume og sagens baggrund**

Kommunalbestyrelsen har i forbindelse med budgetaftalen for
budget 2016-2019 besluttet at gennemføre en vejkapitalanalyse for byområder i
kommunen. Kommunalbestyrelsen frigav den 2. december 2015 en anlægsbevilling på
500.000 kr. til vejkapitalanalyse i 2016. I sagsfremstillingen redegøres
nærmere for, hvorledes udarbejdelse af analysen tænkes udført.

**Indstillinger**

Chefen for Vej, Ejendom og Affald indstiller, at
orienteringen tages til efterretning.

**Behandling**

Teknik- og Miljøudvalget

**Sagsfremstilling**

Formålet med at foretage en vejkapitalanalyse er at få skabt
et bedre overblik over de værdier, der er i vejanlæggene, samt sammenstille
disse med de løbende drift og vedligeholdelsesarbejder, der skal til for at
opretholde disse anlæg på et givent niveau. Derved skabes en forståelse af,
hvornår forskellige investeringer kan foretages mest optimalt. Dermed vil en
vejkapitalanalyse være et godt grundlag for en mere kvalificeret prioritering
af kommunens budgetter til vejene. Administrationen har foreløbig drøftet
tilvejebringelsen af en vejkapitalanalyse med en rådgiver og forventer, at
forløbet tilrettelægges som følgende:

*Fase 1 - Marts 2016:*

Opstart/afgrænsning af omfang/vurdering af eksisterende
datagrundlag.

*Fase 2 - April-september 2016:*

Indsamling af supplerende data/viden.

Eksempelvis:

· Registrering/kategorisering af fortove/pladser/belægningstyper

· Bedømmelse af belægningernes tilstand og forventede levetid

· Vurdering af bærelag

· Afvandingsforhold

· Vurdering af afstribningsforhold/stribekapital

· Eventuelle driftsbetragtninger i forhold til ukrudtsbekæmpelse,
det grønne langs belægningerne

· Eventuel vurdering af grusveje kontra asfaltveje

· Eventuel drøftelser med udvalg eller andre interessenter.

*Fase 3 - Oktober-Marts 2017:*

Opsamling og udarbejdelse af rapport med et samlet overblik
over status og scenarier. Herunder også digitalisering og formidling.

KL, KTC og Vejdirektoratet har i regi af [adresse] netop
afsluttet en landsdækkende analyse af kommunevejenes tilstand. Erfaringer og
viden fra dette arbejde vil blive inddraget i [adresse] arbejde med
vejkapitalanalysen.

**Økonomiske konsekvenser**

Ingen konsekvenser.